ഇന്സ്റ്റഗ്രാം വഴി പ്രണയം നടിച്ച് പീഡനം യുവാവ് അറസ്റ്റില് കുമളി: സമൂഹ മാധ്യമമായ ഇന്സ്റ്റഗ്രാം വഴി പതിമൂന്നുകാരിയെ പ്രണയക്കുരുക്കില് പെടുത്തി തട്ടിക്കൊണ്ടുപോയി പീഡിപ്പിച്ച കേസില് യുവാവിനെ അറസ്റ്റ് ചെയ്തു. വണ്ടന്മേട് പുത്തന്വീട്ടില് പ്രമോദാണ് 20 അറസ്റ്റിലായത്. വണ്ടിപ്പെരിയാര് സ്വദേശിനിയായ പെണ്കുട്ടിയെ കാണാനിെല്ലന്ന രക്ഷിതാക്കളുടെ പരാതിയെ തുടര്ന്നുള്ള അന്വേഷണത്തിലാണ് തമിഴ്നാട്ടിലേക്ക് പെണ്കുട്ടിയുമായി കടക്കാന് ശ്രമിക്കുന്നതിനിടെ യുവാവിനെ വണ്ടിപ്പെരിയാര് പൊലീസ് അറസ്റ്റ് ചെയ്തത്. മൂന്നുമാസം മുമ്ബാണ് ഇന്സ്റ്റഗ്രാം വഴി പെണ്കുട്ടിയുമായി യുവാവ് പരിചയത്തിലായത്. കൂടുതല് അടുപ്പം സ്ഥാപിച്ചതോടെ കഴിഞ്ഞ ദിവസം രാത്രി ബൈക്കില് എത്തി പെണ്കുട്ടിയുമായി വണ്ടന്മേട്ടിലെ വീട്ടിലേക്ക് കടക്കുകയായിരുന്നു. ഇവിടെ വെച്ച് പെണ്കുട്ടിയെ പീഡിപ്പിച്ചശേഷം പൊലീസ് പിടിയിലാകുമെന്നറിഞ്ഞതോടെ തമിഴ്നാട്ടിലേക്ക് കടക്കാന് ശ്രമം നടത്തുന്നതിനിടെയാണ് ഇന്സ്പെക്ടര് ടി.ഡി. സുനില്കുമാര്, എസ്.ഐ. ജമാലുദ്ദീന് എന്നിവരുടെ നേതൃത്വത്തില് പിടികൂടിയത്. കോടതി പ്രതിയെ റിമാന്ഡ് ചെയ്തു. പഠനാവശ്യങ്ങള്ക്ക് നല്കിയ മൊബൈല് ഫോണിലൂടെയാണ് സൗഹൃദം സ്ഥാപിച്ചതെന്ന് പൊലീസ് പറഞ്ഞു.